1 dood, talle beseer toe boom op bussie valDie boom wat op die bussie geval het. (Foto: ER24) Een persoon is dood en nege ander beseer nadat ’n boom op ’n bussie met insittendes geval het. Twee van dié passasiers is kritiek beseer. Die voorval het Woensdag omstreeks 06:00 in Isando, Ekurhuleni, plaasgevind. Russel Meiring, woordvoerder van ER24, sê in ’n verklaring paramedici is net ná 06:00 na die toneel ontbied, waar hulle die bussie in die middel van die pad aangetref het. Die voertuig was onder ’n groot boom vasgekeer. Volgens Meiring was drie mense in dié stadium voor in die bussie vasgekeer terwyl sewe ander reeds uitgeklim het. Dié insittendes het geringe tot matige beserings in die voorval opgedoen. Die bestuurder van die bussie het egter geen teken van lewe getoon nie, terwyl twee ander mans in ’n kritieke toestand aangetref is. Die boom wat op die bussie geval het. (Foto: ER24) Reddingswerkers moes die boom noodgedwonge stuk-stuk van die bussie af lig voordat die mans sowat twee uur later uit die wrak bevry kon word. Die beseerdes is kort daarna na ’n hospitaal gehaas. Daar was egter niks wat paramedici vir die bestuurder kon doen nie, sê Meiring. Die toepaslike owerhede was vanoggend op die toneel.